डायनासॉरों ने 15 करोड़ सालों से भी...
डेविड एटनबरो द्वारा प्रस्तुत
...ज़्यादा समय तक पृथ्वी पर राज किया।
वे पृथ्वी के लगभग हर कोने में मौजूद थे
और लगभग हर कल्पनीय आकृति और आकार में पाए जाते थे।
कुछ वास्तव में असाधारण थे।
अब हम जानते हैं कि टी. रेक्स एक ताक़तवर तैराक था,
वेलोसिरैपटर्स धूर्त, पंखों वाले शिकारी थे,
और यह कि कुछ डायनासॉरों का व्यवहार बहुत ज़्यादा अजीब था।
लेकिन लगभग हर दिन ऐसी नई जानकारियाँ मिल रही हैं
जो हमें इस ग्रह पर छह करोड़ साठ लाख साल पहले की ज़िंदगी के बारे में बहुत सी बातें बताती हैं।
प्रीहिस्टोरिक प्लैनेट पर इस बार,
हम आपको बताएँगे, नए जानवरों के बारे में,
और एक साथी खोजने की उनकी तलाश के नए पहलुओं के बारे में,
एक परिवार को पालने में आने वाली चुनौतियों के बारे में,
और उनकी भयानक लड़ाइयों के बारे में।
हम उस समय की यात्रा करेंगे जब प्रकृति में उसके सबसे विशिष्ट जीव रहते थे।
यह है "प्रीहिस्टोरिक प्लैनेट 2"।
प्रीहिस्टोरिक प्लैनेट 2
दलदल
उत्तरपूर्वी एशिया के विशाल दलदल।
इस निचले जलप्लावित इलाक़े में अनगिनत द्वीप हैं।
सभी द्वीप शांत पानी के स्रोतों से घिरे हुए हैं...
और इसीलिए ये नए जीवों के लिए संभावित आश्रय बनते हैं।
एक युवा टेरासॉर, एक एज़डारकिड। इसका जन्म कुछ ही घंटों पहले हुआ है।
एक द्वीप पर होने का मतलब है
कि यह अपने पहले अनिश्चित क़दम एक सुरक्षित जगह पर उठा पाएगा।
अपने क़दमों पर चलने के बाद, अब अपने पंखों पर उड़कर देखने का समय है।
ठीक से उड़ पाने के लिए थोड़े अभ्यास की ज़रूरत होगी।
हालाँकि यह सिर्फ़ एक फ़ुट लंबा है,
यह बड़ा होकर एक विशाल जानवर बनेगा जिसके पंखों का विस्तार 30 फ़ुट होगा।
और ऐसा करने के लिए ढेर सारे खाने की ज़रूरत होगी...
जो इस छोटे से द्वीप पर नहीं मिल सकता।
खाने के लिए इसे
अपने द्वीप के चारों तरफ़ फैले दलदली जंगलों में जाना होगा।
पहली उड़ानें हमेशा मुश्किल होती हैं, ख़ास तौर पर तब जब वे खुले पानी के ऊपर ली जाएँ।
आज हल्की हवा चल रही है।
वह इसे कुछ अतिरिक्त ऊँचाई देने में मदद करेगी।
लेकिन यह बच्चा अभी पर्याप्त रूप से मज़बूत नहीं है।
शेमोसूकस। पंद्रह फ़ुट लंबे शिकारी।
यह द्वीप ज़रूर सुरक्षित है,
लेकिन इसके चारों तरफ़ के पानी के तालाब निश्चित रूप से सुरक्षित नहीं हैं।
अगर उड़ान ठीक से नहीं भरी जाती है, तो ऊँचाई प्राप्त करना मुश्किल होगा।
और यह पर्याप्त ऊँचाई नहीं है।
कुछ बेहतर उड़ने वाले जीव
जंगल की सुरक्षित जगह तक लगभग पहुँच गए हैं।
दूसरों का कोशिश करना अभी बाक़ी है।
इसका बच निकलना चमत्कार जैसा है।
और अब बारी है अपने इनाम पाने की।
इन दलदल से भरे जंगलों में, इसकी ज़रूरत की सारी खाने की चीज़ें उपलब्ध हैं।
यहाँ दक्षिणी अमेरिका के आर्द्र प्रदेशों में,
गर्मियों के लंबे दिनों में खाने के लिए बहुत कुछ मिल जाता है।
इन दलदलों में हर तरह के जानवर रहते हैं।
और शिकारी यहाँ इकट्ठे हो रहे हैं।
भयंकर तीन फ़ुट लंबी गारफ़िश।
एक विशाल ऑस्ट्रोरैप्टर के लिए दोपहर का भोजन।
ये वेलोसिरैपटर्स की एक प्रजाति हैं, लेकिन उनसे काफ़ी, काफ़ी ज़्यादा बड़ी।
सिर से पूँछ तक की लंबाई 20 फ़ुट और लगभग 362 किलो से भी ज़्यादा वज़न।
और मगरमच्छ जैसे दाँतों के साथ,
ये डायनासॉर मछली पकड़ने में बहुत निपुण होते हैं।
साल के ज़्यादातर समय, ये अकेले शिकार करते हैं।
लेकिन गर्मियों के दौरान, जैसे ही मछलियों की संख्या बढ़ती है,
ऑस्ट्रोरैप्टर की संख्या भी बढ़ जाती है।
सबसे बड़े ऑस्ट्रोरैप्टर मछलियों को पकड़ने की सबसे अच्छी जगह पर अपना क़ब्ज़ा रखने की कोशिश करते हैं।
ये कोई प्रतिद्वंद्वी बर्दाश्त नहीं करते।
जो अभी अपनी जवानी तक नहीं पहुँचे हैं, साल का यह समय उनके लिए चुनौतीपूर्ण होता है।
इस युवा नर को, जो अभी भी अपनी किशोर उम्र में है,
मछलियाँ पकड़ने के लिए एक अच्छी जगह पाने की बहुत कम उम्मीद है।
लेकिन यहाँ भोजन प्राप्त करने के दूसरे तरीक़े भी हैं।
यहाँ आसपास इतना भोजन है कि वयस्क खाते हुए बहुत भोजन बर्बाद कर देते हैं।
ये अक्सर मछली के वही हिस्से खाते हैं जो इन्हें पसंद हैं।
और किसी युवा के लिए, कुछ भी बचाखुचा खाना काफ़ी रहेगा।
लेकिन इसमें जोखिम है।
कामयाब होने के लिए, इसे यह काम छुपकर करना होगा।
घायल और ख़ाली हाथ।
लेकिन चूँकि इसके आसपास वयस्क अभी भी भोजन कर रहे हैं,
इसे दूसरा मौक़ा मिल सकता है।
दो वयस्क मछलियाँ पकड़ने की सबसे अच्छी जगह के लिए लड़ रहे हैं।
समय आ गया है कि युवा अपना काम पूरा करे...
और यहाँ से चला जाए।
कामयाबी हासिल हुई।
और जूठन से कहीं बेहतर।
एक सबक़ सीख लिया गया।
और अगले साल, जब फिर से अच्छी परिस्थितियाँ होंगी,
तब शायद यह अपनी ख़ुद की मछलियाँ पकड़ने की जगह के लिए चुनौती दे सकेगा।
उत्तरी मैडागैस्कर में, हालात अभी से बदल रहे हैं।
महीनों बाद हुई बारिश सूखी धरती को पुनर्जीवित कर रही है।
तालाबों और नहरों के दोबारा भर जाने पर, जानवर लौट आते हैं।
और ये सब डायनासॉर नहीं हैं।
इन दलदली तालाबों में एक भीमकाय जानवर...
घात में बैठा हुआ है।
बीएल्ज़ीबूफ़ो, एक डेविल टॉड।
यह इतना बड़ा होता है कि यह एक छोटे डायनासॉर को पूरा निगल सकता है।
लेकिन यह नर यहाँ शिकार करने नहीं आया है।
यह सहवास के लिए एक साथी की तलाश में है।
मादा डेविल टॉड नखरीली होती हैं, इसलिए इसे एक अच्छी जगह ढूँढनी होगी।
सिर्फ़ तभी यह उन्हें लुभा सकेगा।
इसके टर्राने की तेज़ आवाज़ बहुत दूर तक जाती है।
इसे इसकी उम्मीद बिल्कुल नहीं थी।
पचास फ़ुट लंबे रपीटोसॉर।
ये यहाँ दलदल में नहाने आए हैं।
बीएल्ज़ीबूफ़ो के लिए उनके यहाँ इस समय आने से बुरा कुछ नहीं हो सकता था।
इसके तालाब अब 70,000 किलो के सॉरोपोड के नीचे दब गए हैं।
समय कम है।
मादा डेविल टॉड सिर्फ़ बारिश के मौसम की शुरुआत में सहवास करती हैं।
इसे एक नए तालाब की ज़रूरत है।
वहाँ एक तालाब है।
उस तक पहुँचना ख़तरनाक होगा।
आख़िरकार यह वहाँ पहुँच गया है...
लेकिन यह नज़रों में आ चुका है।
यह बिना वजह डेविल टॉड के नाम से नहीं जाना जाता है।
समय है थोड़ा और गाकर मादा को पास बुलाने का...
लेकिन तृप्त सॉरोपोड की आवाज़ों में इसकी आवाज़ दब जाती है।
इसकी क़िस्मत अच्छी है
कि रपीटोसॉरों को कीचड़ में लेटे रहने से ज़्यादा एक और चीज़ पसंद है...
और वह है खाना।
भूखा झुंड आगे निकल जाता है...
हालाँकि यह अपने पीछे कुछ ऐसा छोड़ जाता है जो बहुत उपयोगी है।
दर्जनों विशाल क़दमों के निशान, पानी से भरे हुए।
बीएल्ज़ीबूफ़ो के लिए अपनी साथी की तलाश जारी रखने के लिए एकदम उपयुक्त।
डेविल टॉड सिर्फ़ यहीं ज़िंदा रह सकता है
क्योंकि हर साल यहाँ ज़मीन मौसमी बारिश के पानी से भर जाती है।
लेकिन, ऐसी भी जगहें हैं जहाँ बदलती जलवायु का मतलब है,
बारिशों का कम निश्चित होना।
पहले, उत्तरी अमेरिका के इस अंतर्देशीय तालाब में कई फ़ुट गहरा पानी हुआ करता था।
लेकिन एक दशक के सूखे ने इसे पूरी तरह सुखा दिया है।
इसके बावजूद कुछ डायनासॉर अभी भी यहाँ टिके हुए हैं।
पैकीसेफ़लोसॉर का एक झुंड,
मोटी, गुंबदाकार खोपड़ियों वाले अजीब जीव।
इन्हें फलों और पत्तियों से पेट भरना पसंद है...
लेकिन अब ये जड़ों और कीड़ों से काम चलाने के लिए मजबूर हैं।
इस झुंड की अगुआई एक बड़ा नर करता है।
यह शांति बनाए रखता है, ताकि सभी आराम से खाने की तलाश कर सकें।
लेकिन झुंड में कुछ दिक़्क़तें शुरू होने वाली हैं।
एक युवा नर अपनी धाक जमाने की कोशिश कर रहा है।
समय आ गया है कि प्रधान नर उसे उसकी जगह दिखाए या झुंड से निकाल बाहर कर दे।
यह अपने सिर का रंगीन हिस्सा दिखाकर...
युवा को डराने की कोशिश करता है।
लेकिन युवा इतनी आसानी से पीछे नहीं हटने वाला।
इनकी दस इंच मोटी खोपड़ियाँ सिर की ज़ोरदार टक्करें भी झेल जाती हैं।
बूढ़ा नर ज़्यादा भारी है,
लेकिन युवा ज़्यादा फुर्तीला है और इसमें ज़्यादा देर तक लड़ते रहने की ताक़त है,
और इससे इसका पलड़ा भारी हो जाता है।
जीत की गर्जन।
लेकिन खेल अभी ख़त्म नहीं हुआ है।
हारने वाले को भारी क़ीमत चुकानी होगी।
निर्वासन।
इसके लिए झुंड से अलग, अकेले ज़िंदा रहना बहुत मुश्किल होगा।
लेकिन विजेता के लिए भी यहाँ ज़िंदगी आसान नहीं होगी
बशर्ते इस ज़मीन पर बारिश हो जाए और वह भी जल्दी।
इस विशाल महाद्वीप पर,
एक लाख वर्ग मील के क्षेत्र में दलदल हैं...
और इनमें से ज़्यादातर साल के हर समय पानी से भरे रहते हैं।
यहाँ बसंत में,
नए पौधों के उगने से यह जगह झुंड में रहने वाले जानवरों के लिए एक बेहतरीन चरागाह का काम करती है।
लेकिन जहाँ बड़ी संख्या में पौधे खाने वाले जानवर होते हैं...
वहाँ उम्दा शिकारी भी मिलते हैं।
टी. रेक्स...
इस ग्रह का सबसे ताक़तवर ज़मीन पर शिकार करने वाला शिकारी।
सामान्य तौर पर ये अपने शिकार पर घात लगाकर हमला करते हैं...
लेकिन इतने जानवरों की मौजूदगी में...
हमला करने का यह सही समय नहीं है।
रात होते ही,
झुंड के कुछ सदस्य जो बाहर खुले में चर रहे थे,
आश्रय के लिए जंगल में चले जाते हैं।
अब परिस्थितियाँ शिकारियों के पक्ष में हो जाती हैं।
डायनासॉरों में सबसे बड़ी आँखें टिरेनासॉरों की होती हैं,
जिससे ये कम रोशनी में भी बहुत अच्छे से देख सकते हैं।
और अपने पैरों के गद्देदार होने की वजह से ये बिल्कुल चुपचाप
जंगल में आवाजाही कर सकते हैं।
एडमोंटोसॉर का एक समूह।
इनके पास कवच नहीं है,
लेकिन ये टी. रेक्स के जितने बड़े और उनसे दोगुने तेज़ होते हैं।
शिकार करने के लिए शातिर दिमाग़ होना ज़रूरी है।
हर शिकारी सावधानी से अपनी जगह ले लेता है।
फिर एक जानबूझकर कुछ आवाज़ निकालता है।
एडमोंटोसॉर चिंतित हो गए हैं।
अब इन्हें पता चल चुका है कि शिकारी क़रीब हैं,
लेकिन इन्हें यह नहीं पता वे ठीक किस जगह पर हैं।
जाल डालने का समय आ गया है।
एक टी. रेक्स बाहर निकलकर सामने आता है।
झुंड में भगदड़ मच जाती है और झुंड के सदस्य उस जगह चले जाते हैं जहाँ दूसरा टी. रेक्स हमला करने के इंतज़ार में है।
एक सोची-समझी योजना कामयाब रही...
आज तक के ज़मीन पर शिकार करने वाले सबसे अच्छे शिकारियों में से एक के द्वारा...
हमारे प्रीहिस्टोरिक प्लैनेट के दलदलों में।
प्रीहिस्टोरिक प्लैनेट : रहस्योद्घाटन
क्या पैकीसेफ़लोसॉर वाक़ई अपने सिर से हमला करता था?
यह एक पैकीसेफ़लोसॉर की खोपड़ी है,
जो 16 फ़ुट लम्बा और पौधे खाने वाला जानवर था।
सालों के शोध के बावजूद,
हम अभी भी यह समझने की कोशिश कर रहे हैं कि इसके सिर का आकार इतना अजीब क्यों था।
पैकीसेफ़लोसॉर का सबसे विशेष अंग, बेशक...
डॉ. सुज़ैना मेडमैंट नैचरल हिस्ट्री म्यूज़ियम
...उनके सिर का यह बहुत ही अजीब गुंबद है।
इसके चारों तरफ़ गाँठों और गुमड़ियों की एक बहुत अजीब सी शृंखला है।
ये काफ़ी हद तक ड्रैगन की तरह दिखते हैं।
प्रोफ़ेसर पॉल बैरेट नैचरल हिस्ट्री म्यूज़ियम
जब पहली बार ये बहुत मोटी, गुंबदाकार खोपड़ियाँ देखी गईं
और ये गुंबद 30 सेंटीमीटर तक मोटे हो सकते थे,
ऐसा लगता था ये बहुत मज़बूत होंगी।
ऐसा लगता था कि वे शायद इनका इस्तेमाल सामाजिक वर्गीकरण की लड़ाइयों में
एक-दूसरे को सिर से टक्कर मारने के लिए कर रहे थे।
वर्तमान में, बड़े सींगों वाले भेड़ इसी तरह सिर से टक्कर मारते हैं।
मोटी खोपड़ी उनके दिमाग़ को टक्कर से होने वाले नुक़सान से बचाती है।
लेकिन क्या पैकीसेफ़लोसॉर के गुंबदाकार सिर का सिर्फ़ यही प्रयोजन था?
कई पेलीऑन्टोलॉजिस्ट ने सोचा कि उन्हें इन खोपड़ियों के अंदर देखना चाहिए।
उन्होंने पैकीसेफ़लोसॉरों के कई गुंबदनुमा सिरों को चीरकर देखा,
और देखने पर उन्होंने पाया कि वह शायद इतना मज़बूत नहीं था
कि सिर की इन सीधी टक्करों को झेल पाता।
लेकिन, उन्हें कुछ और भी पता चला, जो इस तरफ़ इशारा करता था कि गुंबद का कुछ और भी प्रयोग था।
उसकी सतह पर छोटे-छोटे रेशों की एक जाली लगी हुई थी।
शायद इसके सहारे ही वह चमकीली त्वचा थी,
जो किसी साथी को लुभाने के लिए प्रयोग की जाती थी।
इस नए अनुमान को सब ने स्वीकार कर लिया था, लेकिन सन् 2013 में,
एक नई खोज की गई।
एक पैकीसेफ़लोसॉर पाया गया,
जिसके निशान यह बताते थे कि वह अपने सिर के ऊपरी हिस्से में लगी कई चोटों के बाद भी ज़िंदा बच गया था,
और यह ऐसा अकेला मामला नहीं था।
ऐतिहासिक संग्रहालयों के संग्रह वापस देखे गए
और यह पता लगा कि दरअसल इस बात के काफ़ी सबूत थे
कि दूसरे कई अलग पैकीसेफ़लोसॉरों को भी समान जगहों पर चोटें लगी हुई थीं।
यह इस बात का पर्याप्त सबूत है कि वे शायद सिरों से टक्कर मारा करते थे।
तो, क्या ये खोपड़ियाँ वाक़ई इतनी मज़बूत थीं
कि पैकीसेफ़लोसॉर के दिमाग़ की रक्षा कर सकें?
यह जानने के लिए, वैज्ञानिकों ने नवीनतम स्कैनिंग तकनीक का इस्तेमाल किया।
हम हड्डियों के आभासी मॉडल बनाने के लिए सीटी स्कैन का इस्तेमाल कर सकते हैं,
और फिर हम विभिन्न इंजीनियरिंग परीक्षणों के द्वारा उनकी जाँच कर सकते हैं
जैसा हम किसी हवाई जहाज़ के पुर्जे या एक कृत्रिम कूल्हे के साथ करते हैं।
ऐसा करने पर अंतिम सबूत हासिल हुआ।
परीक्षणों से पता चला कि पैकीसेफ़लोसॉर के
वे गुंबद वाक़ई एक ज़ोरदार टक्कर को झेल सकते थे।
यह उतनी ही ज़ोरदार टक्कर होती है जैसी अमेरिकी फ़ुटबॉल खिलाड़ियों के
आपस में टकराने पर होती है।
अब हमें यक़ीन है कि पैकीसेफ़लोसॉर अपने सिर का इस्तेमाल
एक घातक हथियार और...
एक रंगीन कौतुक, दोनों के रूप में करते थे।
इस बात को जताने के दो तरीक़े कि उनकी प्रीहिस्टोरिक दुनिया में किसका वर्चस्व था।
उप-शीर्षक अनुवादक : पुनीत